Mette Frederiksen (S), 2025-02-18:
Tak for det, og tak til forespørgerne for at sætte fokus på det her meget, meget vigtige emne.
Klimaforandringerne er en af vores generations største udfordringer, og det er klart, at vi i regeringen ser med stor alvor på det, når forskningen tegner nye og også alvorlige scenarier op.
Det gælder også de scenarier, der handler om Golfstrømmen og de øvrige nordatlantiske havstrømme.
Danmark vil arbejde for, at FN's Klimapanel, IPCC, undersøger risiciene vedrørende disse havstrømme nærmere, men det kommer klima-, energi- og forsyningsministeren til at uddybe lige om lidt, ligesom han vil fortælle om DMI's arbejde herhjemme.
Rundtom på jorden oplever vi allerede nu konsekvenserne af klimaforandringerne med oversvømmelser, stormfloder, hedebølger, tørke og naturbrande, som vi netop har set det i USA.
Det er alle sammen nogle meget, meget voldsomme vejrhændelser, som vi desværre kan forvente bliver endnu voldsommere og endnu hyppigere i fremtiden.
Derfor står vi også med en stor udfordring, der handler om at gøre vores eget samfund mere robust.
Vi har nu fremlagt den første klimatilpasningsplan, og sammen med en bred kreds af folketingspartier har vi aftalt at styrke vores beredskab.
Det arbejde skal fortsætte, det er kun lige begyndt.
Samtidig med det er der et både akut og tvingende behov for at nedbringe udledningen af drivhusgasser, og det gælder over hele jordkloden.
Der er kun en vej frem, og det er en ambitiøs grøn omstilling.
Skal vi i øvrigt ikke lige her gøre et lille stop og glæde os over, at når man i andre lande går baglæns, så bliver vi i Danmark altså ved med at bevæge os forlæns?
Og der er behov for nye initiativer.
Der er der globalt, det er der europæisk, og det er der herhjemme.
På alle de her tre niveauer arbejder vi fra dansk side målrettet på en grønnere fremtid.
Nogle vil vide det, men jeg vil alligevel nævne, at vi i en årrække har haft en ledende rolle under de her COP'er, altså de her årlige store klimamøder.
Vi er lykkedes med at skabe opbakning i resten af verden eller i hvert fald i store dele af verden til nogle meget konkrete indsatser, f.eks. udbygning af havvindmøller og udfasning af olie og gas.
Med USA's udtræden af Parisaftalen – det er ikke os, der udtræder af Parisaftalen, men det vælger amerikanerne nu at gøre – bliver Europas indsats i den globale klimakamp kun endnu mere afgørende.
Vi samarbejder om grøn energi med en lang række lande, og danske virksomheder skaber jo mange af de løsninger, som resten af verden efterspørger.
Dermed er Danmark hver eneste dag med til at skabe en reel grøn forandring til gavn for klimaet, til gavn for den lokale økonomi og i øvrigt til gavn for rigtig, rigtig mange, ja, tusindvis af danske lønmodtagere.
I EU fortsætter vi med at presse på for at holde det grønne momentum.
Vi skal have sat nogle nye ambitiøse klimamål, og endnu vigtigere skal vi have dem implementeret.
Det kæmper vi også en gang imellem lidt med herhjemme.
Vi skal blive mere energieffektive.
Vi skal, som vi lige har haft en ordveksling om i spørgetimen, gøre os uafhængige af Putins gas.
Og så skal vi i øvrigt forbinde det europæiske elnet bedre, så vi også kan få den grønne strøm rundt i Europa.
Danmark var det første land til at bakke op om Kommissionens forslag om et 2040-mål på 90 pct., og grøn omstilling bliver selvfølgelig også en prioritet, når vi har formandskabet i andet halvår af indeværende år.
Det handler om klimaet, men det handler også om Europas konkurrenceevne og dermed arbejdspladser til europæerne.
Jeg er stolt af, at Danmark går forrest.
Jeg ved godt, at jeg har diskuteret det her igennem mange år med Alternativet, og at man ønsker, at tingene kunne gå endnu hurtigere, men vi skal altså også glæde os over, at vi ligger helt i front, at vi har en klimalov med nogle af de mest ambitiøse klimamål i verden, og at den seneste klimafremskrivning viser, at vi når vores 2025-mål.
Hvor har jeg dog indgået i mange diskussioner her i Folketingssalen, hvor nogle har sagt, at vi ikke når 2025-målet.
Men det ser det ud til at vi gør.
Og med den grønne trepart – og Alternativet ved godt, at jeg elsker den grønne trepart – har vi ovenikøbet nu banet vejen for også at nå 2030-målet.
Det er da sådan set fantastisk.
Senere i år fremlægger vi et forslag til 2035-mål.
Allerede om 20 år, altså i 2045, skal Danmark være klimaneutralt.
Jeg siger »allerede om 20 år«.
Jeg synes selv, at 20 år er langt fremme, men hvad angår klima, er det jo faktisk ikke det.
Og i 2050 skal vi være så gode, at vi kan optage mere CO 2 , end vi udleder.
Med alt det her skaber vi ikke alene arbejdspladser og resultater herhjemme.
Vi viser faktisk også verden noget, der er meget, meget vigtigt, nemlig at grøn omstilling ikke står i modsætning til et trygt velfærdssamfund, men at det faktisk tværtimod kan gøres omvendt: Vi kan skabe arbejdspladser, sikre en social balance og være et af de førende lande i den grønne omstilling.
Jeg synes, der er uendelig meget at være stolt af, men der er selvfølgelig også uendelig meget at være bekymret for, når vi taler om klimaforandringer, og derfor skal vi ikke hjem.
Vi skal videre med vores indsatser.